MAX LUCADO

BOL SI STVORENÝ PRE TÚTO CHVÍĽU

Ukážka z elektronickej knihy

„Posledné roky mi pripadajú ako nekonečná zima. Zažili sme svetovú pandémiu, chaos na politickej scéne, občianske nepokoje, ekonomickú krízu a mnohé iné problémy. V takýchto chvíľach je potrebný skúsený sprievodca. Nenapadá mi nikto lepší, kto by nás doviedol k jari, než môj priateľ Max Lucado. Slová, ktoré prúdia z jeho pera, sú skvelým liekom pre naše duše. Zahĺbte sa do tejto knihy a nechajte sa naplniť Božou milosťou.“

– DR. DERWIN L. GRAY, spoluzakladateľ a hlavný pastor cirkevného zboru Transformation Church

„Max Lucado v knihe Bol si stvorený pre túto chvíľu majstrovským spôsobom oživuje Knihu Ester a ukazuje, ako jej príbeh súvisí s našimi súčasnými životmi. Takáto hlboká kniha plná nádeje a odvahy je presne to, čo potrebujeme, aby sme sa zorientovali v tomto chaotickom svete. Max nám pripomína, že neriešiteľné situácie sú pre Boha štartovacou čiarou a že robiť zázraky je preňho prirodzené. Nechcela som, aby sa táto kniha skončila, a rovnaký pocit z nej budete mať aj vy.“

– CHRISTINE CAINEOVÁ, zakladateľka organizácie A21 a autorka knihy Nečakané

„Max Lucado je jedným z najlepších autorov súčasnosti, ktorí dokážu čitateľom sprítomniť Bibliu. Hladko prepája praktické vyučovanie a aktuálne reálie so starovekým biblickým textom. Zasadzuje nás do čias starozákonných postáv, takže máme pocit, akoby sme žili po ich boku. Príbeh Ester ma vždy zaujímal a priťahoval. Napriek okolnostiam, ktoré hrali v jej neprospech, verila, že Boh dokáže nemožné, a svojou vierou zmenila dejiny. Nová kniha Maxa Lucada vás inšpiruje, povzbudí a posilní vašu vieru.“

– CRAIG GROESCHEL, pastor zboru Life.Church a úspešný spisovateľ

„Táto kniha ma ako kresťanku a černošku hlboko zasiahla. Knihu Ester som čítala mnohokrát a niektorí moju kariéru dokonca opisujú veršom Ester 4, 14. Max ponúka nový pohľad na tento pradávny príbeh a prepája ho so súčasnosťou, aby nám pripomenul, že Boh je s nami, aj keď sa cítime zabudnutí; že sa nemáme dívať na to, čo môžeme stratiť, ale na to, čo môžeme získať, ak sa postavíme za to, čo je správne; a že je dôležité neutekať pred ‚mordochajovskými okamihmi‘. Ďakujem, Max!“

– MAGGIE JOHNOVÁ, televízna moderátorka a producentka

„Tým z nás, ktorí uverili lži, že Boh ich už nemôže na nič použiť, Max hovorí: ‚Bol si stvorený pre túto chvíľu. Ty. Ja. My.‘ Odkrývaním zmyslu biblického príbehu a pôsobivým rozprávačským štýlom nám ukazuje, že Boh nás pozýva podieľať sa na jeho svätom diele. Pán chce prostredníctvom našich skúseností a životných okolností požehnať viac ľudí, ako si dokážeme predstaviť. Toto je dobrodružstvo, ktorého súčasťou túžim byť. Pridajte sa aj vy!“

– AMY GRANTOVÁ, hudobníčka a držiteľka ceny Grammy

„Aj tí najsilnejší lídri prechádzajú obdobiami zimy, ktoré ich dokážu zlomiť: svet je tmavý, dni osamelé, Boh mlčí. Max Lucado veľmi súcitne a povzbudivo vysvetľuje, že práve tieto okamihy nás formujú. Kniha Bol si stvorený pre túto chvíľu zmení váš pohľad na životné skúšky. Pochopíte, že bolesť má zmysel a že opozícia predstavuje príležitosť.“

– KADI COLEOVÁ, konzultantka a koučka

„Ak ste niekedy mali pocit, že Boh opustil svet aj vás, kniha Bol si stvorený pre túto chvíľu sa vám bude veľmi páčiť. Vďaka Maxovmu jedinečnému rozprávačskému talentu vám príbeh Ester ožije pred očami a prehovorí priamo do temnoty, ktorá vás práve obklopuje. Vo chvíli, keď ste sa už-už chceli vzdať, nájdete Boha a navyše spoznáte svoju rolu v jeho príbehu.“

– CAREY NIEUWHOFOVÁ, rečníčka a moderátorka podcastu

Americký originál

YOU WERE MADE

FOR THIS MOMENT: © 2021 by Max Lucado

Vydavateľ:

All rights reserved. Published by arrangement with Thomas Nelson, a division of HarperCollins Christian Publishing, Inc., U.S.A.

Translated by permission.

Slovenské vydanie:

© 2022 KUMRAN, s.r.o.

Mýtna 62, 064 01 Stará Ľubovňa

www.kumran.sk

Všetky práva vyhradené.

Žiadna časť tejto knihy nesmie byť reprodukovaná, uložená do

informačných systémov ani inak rozširovaná (elektronicky alebo mechanicky) bez predchádzajúceho písomného súhlasu vydavateľa.

Preklad: Zuzana Vengliková

Jazyková korektúra: Zuzana Guričanová

Zodpovedný redaktor: Eva Štrbová

Obálka a grafická úprava: Štefan Talarovič, Ľudmila Králiková

Originál obálky: © 2021 Thomas Nelson, Micah Kandros

Foto na obálke: © Pornsawan Baipakdee / Standret / Shutterstock

Tlač: Tepap, s. r. o.

Prvé vydanie: ISBN 978-80-89993-65-9

Vytvorenie elektronickej verzie Dibuk, s. r. o., 2022

Našej drahej priateľke Margaret Bishopovej.

Pre svojich súčasníkov si vzorom odvahy, viery a krásy. Ako Ester.

S Denalyn je nám cťou, že ťa poznáme a že sme spolu s tebou starými rodičmi.

Ak nie je uvedené inak, biblické citáty sú v tejto knihe citované podľa: Biblia. Slovenský ekumenický preklad s deuterokánonickými knihami. Banská Bystrica: Slovenská biblická spoločnosť, 2008.

POĎAKOVANIE

Kde bolo, tam bolo, v čase, keď čas ešte nejestvoval, kontrolovali dvaja anjeli popis práce chlapíka menom Max, ktorý sa ešte len mal narodiť. V dokumente stálo: autor kníh s kresťanskou tematikou. Keď však anjeli videli súbor Maxových zručností a zodpovednosť, akú ako autor ponesie, jeden z nich vyhlásil: „Tento spis treba posunúť vyššej inštancii. Lucado na túto prácu nemá.“ Druhý s ním jednoznačne súhlasil.

A tak si išli po vysvetlenie. Dostali takúto odpoveď: „Máte pravdu. Lucado bude potrebovať všetku pomoc, akú mu nebo môže zohnať. Aby to zvládol, prideľujeme mu tím v zložení:

• Liz Heaneyová a Karen Hillová – editorky s mimoriadnymi schopnosťami, ktoré somára donútia tancovať a rybu naučia spievať.

• Carol Bartleyová – je taká šikovná, že ju plánujeme osloviť s ponukou, aby v Knihe života vychytala preklepy.

• David Drury – keby sa bol narodil pred dvetisíc rokmi, určite by písal apoštolské listy. On Lucada udrží v teologických otázkach na správnej ceste.

• Steve a Cheryl Greenovci – každý potrebuje priateľov, ako sú Steve a Cheryl. Rezervovali sme ich pre Maxa.

• Tím hrdinov vydavateľstva HarperCollins Christian Publishing – Mark Schoenwald, Don Jacobson, Tim Paulson, Mark Glesne, Erica Smithová, Janene MacIvorová a Laura Minchewová. Tento tím by mohol pokojne riadiť aj celú galaxiu.

• Greg a Susan Ligonovci – dostanú dvojnásobnú dávku duchovných darov. Budú viesť, slúžiť, spravovať, povzbudzovať a radiť. Sú to hviezdy!

• Dave Treat – modlí sa ako Daniel a vyzerá ako Mojžiš.

• Peggy Campbellová, Jim Sanders a agentúra The Ambassador – vyvolili si ich na vyšších miestach, aby sa starali o desiatky duchovných pastierov. Lucadovi poskytnú láskyplnú starostlivosť.

• Carline Greenová – dokonalé spojenie Marty a Márie. Podnikavá žena, ktorá miluje Ježiša.

• Andrea Lucadová – majú rovnaké priezvisko, ale ona bude omnoho šikovnejšia ako jej otec.

• Jana Muntsingerová a Pamela McClureová – zriedkavé spojenie úsmevu a dôvtipu, ktoré sa dokonale hodí pre reklamu.

• Janie Padillová a Margaret Mechinusová – vytrvalé, tiché a pevné ako skala.

• Mike Cosper a Yoram Hazony – ich pohľad na osobu Ester, ktorý prinesú vo svojich knihách, bude pre Maxa veľkou inšpiráciou.

• Brett, Jenna, Rosie, Max, Andrea, Jeff a Sara – rodokmeň s hlbokými koreňmi a hojnými plodmi.

• A manželka Denalyn – Max si bude každý večer líhať s myšlienkou: Vzal som si anjela! Bude to tak. Zošle mu ju samo nebo.“

Anjeli sa na seba usmiali. „S takýmto tímom,“ povedal jeden z nich, „dokáže písať dokonca aj Lucado.“

Kapitola prvá

HĽADANIE JARI

Svetlo vrhá v zime dlhé tiene. Dni sú krátke, noci nekonečné. Slnko je plaché, schováva sa za šeďou. Teplo si zbalilo kufre a odsťahovalo sa do trópov. Ako by nás len potešilo plážové počasie!

Na to však môžeme zabudnúť. Je zima.

Jar vidí kvitnúť kvety. Leto hojdá kríky vo vetre. Jeseň dáva bohatú úrodu. A zima? Zima je nehybná, mŕtvolne tichá. Polia sú zamrznuté. Konáre stromov sa týčia k nebu ako kostnaté údy. Príroda umĺkla. Stratil sa z nej život.

Zima prináša nebezpečenstvo. Snehové búrky. Mrznúci dážď. Hlavnou témou sa stáva opatrnosť. Na jar beháme po lúke naboso a neváhame skočiť do jazera. Ale teraz? Najlepšie je zababušiť sa, pozapínať sa až ku krku alebo zostať doma v bezpečí.

Vonku je zima.

Nachádzate sa aj vy uprostred zimy? Uväznila vás nepretržitá skľúčenosť? Poznáte tie krátke dni bez slnka, keď na stromoch niet jediného lístka?

Viem o jednej mamičke, ktorá ich pozná veľmi dôverne. Vychováva tri deti – dve ešte nosia plienky, tretie je zdravotne znevýhodnené. Má malý byt a mizerný príjem. A jej manžel sa vyparil. Žiť v tábore s názvom Chaos bolo naňho priveľa. Aj na ňu je to priveľa, no má inú možnosť? Vždy je tu niekto, kto potrebuje nakŕmiť, prebaliť, objať, okúpať. Preto robí, čo je v jej silách, a zdá sa, že to už bude robiť navždy. Spytuje sa, či sa táto zima niekedy skončí.

Rovnakú otázku si kladie môj priateľ Ed. S Edom máme mnoho spoločného. Zdravotne sa máme dobre, ale čo sa týka golfu, sme na tom biedne. Obaja milujeme psy. Obaja sme sa zosobášili ešte predtým, než Carter nastúpil do Bieleho domu. V čom sa líšime? Moja manželka sa ma práve spýtala, čo si dám na večeru. Tá jeho sa ho neustále pýta, kto je. Pred rokom ju umiestnil do zariadenia pre ľudí trpiacich stratou pamäti. Kedysi snívali o tom, že v karavane precestujú Ameriku. Ed však napokon dôchodok trávi sám a denne navštevuje ženu, ktorá iba civie von oknom.

Stotožňujete sa s niektorým z týchto príbehov? Kedy ste si po prvý raz uvedomili, že život sa nebude odvíjať podľa vašich predstáv?

Vaši sa rozviedli.

Podviedol vás manželský partner.

Nikdy ste sa nezotavili z choroby, ktorá vás postihla.

Váš priateľ sa už nevrátil.

V tej chvíli na váš život sadla sibírska zima. Svet sa zmenil na krajinu večného snehu a ľadu, kde sú dni krátke, noci dlhé a počasie kruté.

Zima.

Táto kniha vznikla v zime. Keď píšem tieto slová, každý človek na tejto planéte žije v mraze, ktorý vyvolal COVID-19. Pandémia nás všetkých uzavrela v našich domoch. Spomínate si na mamičku, o ktorej som vám hovoril? Má mizerný príjem, pretože jej pracovnú pozíciu v reštaurácii zrušili. Ed môže vídať svoju manželku, lenže iba cez okno. Zatvorili sa dvere kostolov. Študenti trčia doma. Úsmevy sú schované pod rúškami. Paralyzoval nás mikroskopický vírus.

A hrozí, že našu spoločnosť rozloží jeden odveký hriech. Tí z nás, ktorí dúfali, že rasizmus je na ústupe, zistili, že sa mýlili. Incident, pri ktorom policajt pritlačil kolenom hrdlo istému černochovi, aktivoval v ľuďoch skrytý hnev a oni sa následne vyrútili do ulíc ako láva.

Zdá sa, akoby celý svet zasiahla zima. A všetci túžobne očakávame jar.

Zimy, či už osobné, alebo globálne, sú súčasťou života a majú veľkú moc. Aj keď sa proti chladu naobliekame a snažíme sa odolávať nárazom vetra, stáva sa, že padnú i tí najodolnejší z nás. Vietor je prisilný, noci pridlhé a všetkých trápi jediná otázka: Skončí sa niekedy táto zima? Lámete si hlavu nad tým, či ju vôbec prežijete.

Ak ste sa v tom opise našli, Boh vás chce povzbudiť slovom na päť písmen: E-S-T-E-R.

Kniha, ktorá nesie jej meno, vznikla práve preto, aby si ju ľudia čítali v zime. Bola napísaná pre duševne vyčerpaných. Pre tých, ktorí majú pocit, že im nepriatelia prerastajú cez hlavu, že s nimi život vybabral a že ich strach drží v šachu. Akoby Boh vo svojej láskavosti vypočul modlitby všetkých duší, ktoré uviazli v mrazivom februárovom počasí za severným polárnym kruhom. A každému, kto túži na holom konáriku vidieť zelený púčik, hovorí: „Poď za mnou. Ukážem ti, čo dokážem.“

Odprevadí vás do predného radu veľkolepej divadelnej sály a ukáže vám vaše miesto. Kývne hlavou na dirigenta. Ten zdvihne taktovku, ozve sa hudba, zdvihne sa opona a vy sa stanete svedkami triumfu nebeskej drámy.

Príbeh sa odohráva v piatom storočí pred Kristom v meste Súzy v Perzii (dnešný Irán). V tej dobe predstavovala Perzská ríša to, čo v prvom storočí predstavoval Rím. Za vlády Dária I., známeho aj ako Dárius Veľký (522 – 486 pred Kr.), „zaberala viac ako sedem a pol milióna kilometrov štvorcových“ a obývalo ju približne štyridsaťštyri percent svetovej populácie, odhadom asi päťdesiat miliónov ľudí.1 Na šírku mala približne 7 180 kilometrov a siahala od dnešného Pandžábu v Indii po Chartúm v Sudáne.2 Ak si to chcete predstaviť, vyberte sa peši z Los Angeles do Atlanty a späť. Alebo položte vedľa seba dve mapy Spojených štátov a získate predstavu o rozľahlosti Perzskej ríše.

V príbehu vystupuje nezabudnuteľná štvorica postáv.

Kráľ Ahasvér, ktorý mal slabosť pre víno, neúctu k ženám a názory premenlivé ako počasie. Perzii vládol medzi rokmi 486 a 465 pred Kristom.3 Grécka verzia jeho mena znie Xerxes.

Kniha Ester ho zobrazuje ako slabocha a pijana, ktorému to nejako extra nepálilo. Najlepšie sa cítil s čašou v ruke a vtedy, keď mohol rozhodnutia delegovať niekomu inému. Rozprávač mu nepripisuje nijaké zásadné myšlienky ani štátnické rozhodnutia. Stačilo vystihnúť chvíľu, keď mal tú správnu náladu, a odsúhlasil by aj genocídu.

Aspoň takú skúsenosť mal Hamán, záporná postava nášho príbehu. Jeho meno sa rýmuje so slovom tyran, čo ho dokonale vystihuje, keďže bol posadnutý zabíjaním. Bol to bohatý a vplyvný člen Ahasvérovho kabinetu. Vlastnil súkromné lietadlo. Nosil na mieru šité obleky. V pondelky chodieval na manikúru a vo štvrtky na golf s Ahasvérom. Mal kráľovu priazeň, namyslenosť pasáka a súcit Hitlera.

Áno, to sedí. V Hamánovi vidíme mnoho Adolfových čŕt. Obaja od ľudí vyžadovali úctu. Obaja neznášali podvratnú činnosť. A obaja si zaumienili, že vyhubia celý židovský národ. Nemáte dojem, že z Hamánových slov priam počuť Hitlera?

Hamán povedal kráľovi Ahasvérovi: „Jestvuje jeden národ, ktorý je síce rozptýlený, ale predsa oddelený medzi národmi vo všetkých krajinách tvojho kráľovstva. Ich zákony sú odlišné od zákonov všetkých národov, ani kráľovskými zákonmi sa neriadia, takže pre kráľa nie je výhodné nechať ich na pokoji. Ak to kráľ uzná za vhodné, nech sa vydá písomný príkaz, aby ich vyhubili. Desaťtisíc talentov striebra zaplatím do rúk úradníkov, aby ich odviedli do kráľovských pokladníc.“ (Est 3, 8 – 9)

Spomínaným národom nebol nik iný ako Izrael, Abrahámovi potomkovia, ktorí tvorili rodokmeň Ježiša Krista. Boli rozptýlení po celej Perzskej ríši. Pre Hamána boli iba bezvýznamnými lupinami na Ahasvérovom kráľovskom plášti. Pre Boha však boli vyvoleným národom, prostredníctvom ktorého plánoval vykúpiť ľudstvo.

Obzvlášť jeden Žid ležal Hamánovi v žalúdku. Mordochaj. Spočiatku bude na vás pôsobiť rozpačito, ale časom si ho zamilujete. Vyhovoval mu spokojný život, a tak chcel svoj pôvod utajiť. Zakrátko však už Hamána nemohol zniesť.

Mordochaj „vychovával (…) dcéru svojho strýka“, pretože bola sirota. Muži sa istotne za Ester otáčali, keďže dievča „malo peknú postavu a bolo krásne na pohľad“ (Est 2, 7). Staroveké rabínske spisy ju radia medzi štvoricu najkrajších žien sveta spolu so Sárou, Rachab a Abigail.4 Ku kráľovi ju dostal jej zovňajšok, ale jej príbeh sa dotýka vášho života vďaka jej presvedčeniu a odvahe.

Vnímate tie prvky drámy?

Obmedzený surovec na kráľovskom tróne.

Ľstivý, bezcitný a krvilačný Hamán.

Židovský národ, ktorému hrozí vyhubenie.

Spurný a odhodlaný Mordochaj.

Krásna a odvážna Ester.

A Boh? Kde je v tom príbehu Boh? Áno, správna otázka.

Ester je jednou z dvoch kníh Biblie, v ktorých sa ani raz nespomína Božie meno.5 Doteraz bol všade, takmer na každej stránke. V Edene ako Stvoriteľ. V Ure ako ten, čo pozýva na cestu. V Egypte ako Osloboditeľ. V zasľúbenej zemi ako Bojovník. Ale v Perzii? Tu sa jeho stopa stráca.

Nikde nečítame vety ako: „A Boh povedal,“ „Boh si vybral,“ alebo „Boh nariadil“. V texte sa nespomína ani chrám, ani hebrejské pomenovania Boha ako Yahve či Elohim. Nenachádzame tu zmienky o apokalyptických videniach, aké mal Daniel, ani obavy o dodržiavanie Božieho zákona, aké vyjadroval Ezdráš. Modlitba sa iba naznačuje, ale priamo neopisuje. Nedochádza tu k rozdeleniu mora. Nepočujeme hukot z neba. Ani suché kosti tu neožívajú.

Prečo? Prečo tá neprítomnosť duchovna? Prečo to zdanlivé mlčanie Boha?

Ak sa nachádzate uprostred zimy, tieto otázky vám hovoria z duše. Boh sa vám zrejme javí skrytý. Ďaleký. Vzdialený. Akoby z vášho scenára zmizol. Akoby vás niekto odstrihol od slnka.

Iní Boha počujú. Vy nie. Iní tvrdia, že poznajú jeho vôľu. Vy tápete. Iní majú priepustku do zákulisia počas jeho vystúpení...

Koniec ukážky

Table of Contents

Titulná strana

Tiráž

POĎAKOVANIE

Kapitola prvá